Jesper Hansen Søndag, 12. april 2020 - 08:00

Forsvarets Challenger-beredskab i Grønland er ikke berørt af corona-krisen. Det oplyser presseofficer Morten Valentin Jensen fra Air Transport Wing i Aalborg.

- Vi havde en enkelt flyvning, som blev aflyst i begyndelsen af perioden, fordi flyet var blevet brugt til at fragte covid-19 patienter og derfor skulle i karantæne, men ellers flyver vi som normalt.

SAR og suverænitetshåndhævelse

- Challenger-flyene bruges i Grønland til SAR, farvandsovervågning og suverænitetshævdelse, og de opgaver gennemfører vi som planlagt, siger presseofficeren.

- Der er naturligvis et stærkt fokus på virussen og transporten af personel bliver holdt på et absolut minimum med alle nødvendige forholdsregler.

Besætningen isoleret i Kangerlussuaq

Et af Challenger-flyene er i øjeblikket stationeret i Kangerlussuaq hos Luftgruppe Vest. Mens den fem mand store besætning er udstationeret sammen med flyet, holder de sig isoleret fra resten af lokalsamfundet.

En af ugens opgaver har været en overvågning over isen cirka 500 km nord for Station Nord, hvor man overfløj forskningsskibet Polarstern, der ligger fast i isen, mens cirka 100 forskere fra blandt andet DMI undersøger isens bevægelseer. Efter endt overvågning returnerede Challenger-flyet til Kangerlussuaq.

- Sammen med Challenger-flyene indgår ATW’s Hercules fly i det nationale beredskab – og siden corona-udbruddet har vi blandt andet trænet patientevakueringer, så skulle det blive aktuelt, kan vi også bistå med flyvninger mellem Grønland og Danmark, siger Morten Valentin Jensen.